31996R1974
L 262/2
JURNALUL OFÍCIAL AL UNIUNII EUROPENE
REGULAMENTUL (CE) NR. 1974/96 AL COMISIEI
din 15 octombrie 1996
de modificare a Regulamentului (CE) nr. 716/96 de adoptare a unor măsuri excepționale de susținere pentru piața cărnii de vită din Regatul Unit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere la Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Regulamentul (CE) nr. 1588/96 (2), în special articolul 23,
întrucât Regulamentul (CE) nr. 716/96 (3) al Comisiei, astfel cum a fost modificat ultima dată prin Regulamentul (CE) nr. 1846/96 (4), a prevăzut măsuri excepționale pentru susținerea pieței de carne de vită din Regatul Unit, în special cele care permit să se plătească producătorilor 1 ECU per kilogram, greutatea animalului viu, pentru animalele sacrificate în conformitate cu programul stabilit de regulamentul menționat; întrucât, având în vedere evoluția recentă a prețurilor pieței din Regatul Unit, este oportun ca această sumă să fie ajustată; întrucât, în consecință, este necesară și ajustarea contribuției comunitare, exprimate în ECU;
întrucât același regulament prevede badijonarea cu o culoare de neșters a capetelor, organelor interne și carcaselor animalelor sacrificate în conformitate cu dispozițiile regulamentului menționat anterior și transportarea acestora în containere sigilate la fabrici autorizate de incinerare sau ecarisaj pentru prelucrare și distrugere; întrucât, sub rezerva controlului necesar pe care urmează să-l efectueze autoritățile competente din Regatul Unit, ar trebui să li se permită autorităților respective să utilizeze un număr limitat de animale în scopuri de cercetare și în scopuri educative înainte de distrugere;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Regulamentul (CE) nr. 716/96 se modifică după cum urmează:
1.
La articolul 1 se adaugă următorul alineat (6):
„(6) Fără a aduce atingere alineatului (1) și sub rezerva controlului necesar, se autorizează autoritatea competentă din Regatul Unit să utilizeze, înainte de prelucrare și distrugere, un număr limitat de animale în scopuri de cercetare și în scopuri educative.”
2.
La articolul 2 alineatul (1), se înlocuiește suma de „1 ECU” cu „0,9 ECU”, iar suma de „392 ECU” se înlocuiește cu „353 ECU”.
3.
La articolul 2 alineatul (2), se înlocuiește suma de „1 ECU” cu „0,9 ECU”.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament se aplică animalelor achiziționate din prima zi de luni de la data publicării.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 octombrie 1996.